**3,5 tonna lefoglalt termék egy budapesti húsnagykereskedésben**

**Egy budapesti húsnagykereskedést ellenőrzött november végén a NÉBIH Kiemelt Ügyek Igazgatósága (KÜI). Az egység takarítatlan, a termékek jelentős része jelöletlen volt. Az eljárás során több mint 3,5 tonna terméket kellett a szakembereknek lefoglalni és megsemmisíttetni. A tulajdonos mintegy egy millió forintos bírságra számíthat. Az ellenőrzés óta az üzletben a higiéniai hibákat kijavították, így tevékenységüket folytathatják.**

November végén tartottak ellenőrzést a NÉBIH KÜI munkatársai egy budapesti húsnagykereskedésben. Az egységben a kereskedelmi tevékenység mellett húsdarabolást, csontozást is végeztek.

Az épület erősen szennyezett, takarítatlan és zsúfolt volt. A daraboló helyiségben a kézmosáshoz nem állt rendelkezésre meleg víz, nem működött az eszközfertőtlenítő, penészfoltos volt a hústőke, a csontgyűjtő ládában pedig légylárvák nyüzsögtek. A rossz higiéniai állapotok miatt az egység tevékenységét azonnali hatállyal felfüggesztették a szakemberek.

Az ellenőrzés során a KÜI munkatársai megállapították, hogy a termékek jelentős része jelöletlen, nem nyomonkövethető, illetve lejárt fogyaszthatósági idejű, de találtak penészes füstölt árut is. Az akció során több mint 3,5 tonna terméket kellett kivonni a forgalomból és azonnali megsemmisítésre utalni.

A vállalkozó mintegy egy millió forintos bírságra számíthat. Az egységben a higiéniai hibákat az ellenőrzés óta kijavították, ezért újra megkezdhette működését.

Az ellenőrzés során készült fénykép- és videófelvételek megtekinthetők és letölthetők a NÉBIH weboldalán:

<http://portal.nebih.gov.hu/-/3-5-tonna-lefoglalt-termek-egy-budapesti-husnagykereskedesben>

2015. december 7.

Nemzeti Élelmiszerlánc-biztonsági Hivatal

Kiemelt Ügyek Igazgatósága